Boer skuldig aan moord op begrafnisganger(Argieffoto) ŉ 69-jarige boer van KwaZulu-Natal is vandeesweek skuldig bevind aan die moord en poging tot moord van begrafnisgangers op sy plaas in die Cramond-omgewing naby New Hanover. Die Pietermaritzburg-hooggeregshof het Dinsdag gesê Edward Philip Walter Solomon het inderdaad vir Mothi Ngubane in Desember 2017 doodgeskiet en Mondli Lembethe se lewe probeer neem toe hy skote in sy rigting afgevuur het. Natasha Ramkisson-Kara, woordvoerder van die Nasionale Vervolgingsgesag (NVG) in die provinsie, sê Solomon het saam met die oorledene en die klaer op dieselfde plaas gebly. Die betrokke plaas is na bewering sedert 1836 in Solomon se familie se besit en die Lembethe-gesin is sedert 1950 op die plaas woonagtig. Die opstal waar dié familie woon, is sowat 25 jaar gelede deur die Solomons aan hulle toegeken, berig News24. Die hof het in 2018 tydens Solomon se borgtogaansoek gehoor dat Ngubane, wat voorheen vir Solomon gewerk het, ŉ begrafnis by die opstal op die boer se plaas bygewoon het ten tyde van die voorval. Solomon het oënskynlik die begrafnis probeer stopsit, aangesien die begrafnisgangers na bewering nie toestemming gekry het om enigiemand op die plaas te begrawe nie. Solomon het in ŉ woordewisseling betrokke geraak wat tot die dood van Ngubane gelei het. Hy is drie keer geskiet. Twee ander mans, van wie een Lembethe is, het op ŉ “dreigende wyse” op Solomon afgekom en hy het twee skote voor hulle in die grond afgevuur wat hulle gestuit het, berig Sunday Times. Volgens Solomon se beëdigde verklaring, wat in die hof voorgelees is, het hy tydens die woordewisseling bedreig gevoel deur die begrafnisgangers en was hy genoop om sy vuurwapen te gebruik om homself te beskerm. Kort ná die skietery het Solomon na sy huis op die plaas gevlug. Polisie het meer as ŉ uur lank met hom onderhandel om uit die huis te kom en hom oor te gee. Ramkisson-Kara sê die boer se saak is tot 3 Oktober uitgestel vir voorvonnisverslae. Sy borgtog is ook teruggetrek en hy sal in aanhouding bly tot sy vonnisoplegging.